Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 263/09)

Tá an mionleasú sin faofa ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhaomhadh an mhionleasaithe sin a fheiceáil i mbunachar sonraí eAmbrosia de chuid an Choimisiúin.

DOICIMÉAD AONAIR

“Grana Padano”

Uimh. AE: PDO-IT-0011-AM05 – 19.1.2022

STFC (X) TGFC ( )

1. Ainm(neacha)

“Grana Padano”

2. Ballstát nó Tríú Tír

An Iodáil

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.3. Cáiseanna

3.2. Tuairisc ar an táirge a bhfuil an t-ainm in (1) ag tagairt dó

Cáis ghrutha chrua, chócaráilte, mhall-aibithe, a dhéantar i rith na bliana agus a úsáidtear mar cháis bhoird nó mar cháis ghrátáilte; táirgtear í ó bhainne amh, leathbhearrtha ó bha a bhlitear dhá uair sa lá, arb é foráiste úr nó foráiste triomaithe a mbunréim bhia; féadfaidh an bainne a úsáidtear teacht ó bhleán amháin nó ó dhá bhleán a mheasctar le chéile. Déantar an cháis i rothaí ar a bhfuil taobhanna atá beagán dronnach nó beagnach díreach, agus ar a bhfuil ciumhais atá ardaithe beagáinín ar na haghaidheanna cothroma.

Tá na rothaí 35 go 45 cm ar trastomhas agus 18 go 25 cm ar airde, agus bíonn difríochtaí eatarthu ag brath ar na dálaí táirgthe teicniúla.

Meáchan: ó 24 go 40 kg; craiceann: crua agus réidh, tiús 4 – 8 mm.

Bíonn an taos crua, le huigeacht mhínghráinneach, agus briseann sé ina chalóga feadh scoilteanna radúla agus tá súile air nach féidir a fheiceáil ach ar éigean. Is é 32 % an t-íoschion saille san ábhar tirim. Tá dath buí órga nádúrtha ar an gcraiceann agus tá dath bán nó dath an tuí ar an taos. Tá boladh cumhra as an taos agus tá blas éadrom air.

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

Úsáidtear an bhunréim bia a thugtar d’eallach déiríochta, ina mbíonn foráiste glas nó caomhnaithe, do bha ar a lacht, do sheascacha agus do bhearacha atá níos sine ná 7 mí d’aois. Déantar na ba déiríochta a bheathú go príomha le bianna ainmhithe a fhástar ar a bhfeirm bhaile nó i limistéar táirgthe an STFC “Grana Padano”.

Ní foláir 50 % ar a laghad d’ábhar tirim an chandaim laethúil a bheith comhdhéanta d’fhoráiste, agus cóimheas nach lú ná 1 idir an foráiste agus na bianna ainmhithe neamhfhoráiste, ó thaobh ábhar tirim de. Ba cheart 75 % ar a laghad d’ábhar tirim an fhoráiste sa chandam laethúil teacht as bianna ainmhithe a tháirgtear i limistéar táirgthe an bhainne.

Tá liosta de bhianna ainmhithe údaraithe ann ina bhfuil na nithe seo a leanas:

foráiste: foráiste úr, féar, tuí, sadhlas (nach bhfuil ceadaithe chun Trentigrana a tháirgeadh);

féadfar amhábhair le haghaidh bianna ainmhithe neamhfhoráiste, a chuirtear le chéile de réir catagóire, a úsáid chomh maith le foráiste: gránaigh agus a ndíorthaigh, olashíolta agus a ndíorthaigh, tiúbair agus fréamhacha agus táirgí a fhaightear astu, foráiste díhiodráitithe, díorthaigh ó thionscal an tsiúcra, síolta léagúim, saill, mianraí, breiseáin.

Amhábhair: bainne amh ba, tús gabhála leanúnach nádúrtha meidhg agus binid lao. Tagann an bainne ó bha a tógadh sa limistéar geografach atá sainithe i bpointe 4.

3.4. Céimeanna sonracha sa táirgeadh nach mór a thógáil sa limistéar geografach sainithe

Ní mór na hoibríochtaí táirgthe agus aibithe a dhéanamh ar chríoch an limistéir táirgthe atá sainithe i bpointe 4.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

Ní mór an ghrátáil agus an pacáistiú gaolmhar a dhéanamh laistigh den limistéar táirgthe a shainítear i bpointe 4 ós rud é gur táirge an-íogair é cáis úrghrátáilte agus ós rud é go gcaithfear é a phacáistiú láithreach i ndálaí nach gceadaíonn dó triomú amach chun a shaintréithe orgánaileipteacha a chaomhnú; ina theannta sin, má dhéantar an cháis a phacáil láithreach i bpacáistíocht ar a bhfuil an sonrúchán tionscnaimh is féidir barántúlacht an táirge grátáilte a ráthú ar bhealach níos fearr, ar táirge é a bhfuil sé mar thréith aige a bheith níos deacra a shainaithint ná cáis iomlán a bhfuil marcanna aitheantais infheicthe uirthi (arna dhearbhú le breithiúnas na Cúirte Breithiúnais an 20 Bealtaine 2003).

Ní cheadaítear úsáid a bhaint as gearrthóga cáise a fhágtar tar éis ghearradh agus phacáistiú an STFC “Grana Padano” a mhargaítear ina phíosaí de mheáchain éagsúla nó sheasta, mar bhloic, ciúbanna, píosaí atá gearrtha ina smailcíní etc., chun “Grana Padano” grátáilte a tháirgeadh ach amháin faoi na coinníollacha seo a leanas: ní bheidh an cion craicinn níos mó ná 18 %; ní mór inrianaitheacht cháis iomlán an STFC “Grana Padano” as a dtagann na gearrthóga a ráthú; i gcás nach bhfuil na gearrthóga le húsáid láithreach agus/nó go n-aistrítear iad ó bhunaíocht amháin go bunaíocht eile, ní mór iad a choinneáil scartha óna chéile de réir na huimhreach clárúcháin agus mhí an táirgthe; ní féidir gearrthóga a aistriú ach amháin laistigh den ghnólacht déanta cáise céanna nó idir gnólachtaí laistigh den ghrúpa gnó. Dá bhrí sin, ní fhéadfar na gearrthóga atá le húsáid le haghaidh “Grana Padano” grátáilte a dhíol mar tháirge neamhspleách.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Is éard atá sa mharc oifigiúil lena bhfianaítear gur chomhlíon an táirge na ceanglais lena dtugtar údar le húsáid an tsonrúcháin tionscnaimh faoi chosaint “Grana Padano”, agus nach mór, dá bhrí sin, é a thaispeáint ar roth iomlán cháis an STFC “Grana Padano”, cruth rombais ar a bhfuil na focail “GRANA” agus “PADANO” priontáilte i gceannlitreacha. Sna coirnéil uachtair agus íochtair den rombas, atá cruinn, feictear na túslitreacha “G” agus “P” faoi seach.

Tá na bandaí stionsalaithe a fhuarstampálann an marc tionscnaimh ar na rothaí ag céim an mhúnlaithe comhdhéanta de líon de rombais mhuileata ar a bhfuil na focail mhalartacha “GRANA” agus “PADANO”, agus tá tagairtí aitheantais dhéirí na cáise orthu mar aon le mí agus bliain an táirgthe.

Níl ach an STFC “Grana Padano” a tháirgtear i gCúige Féinrialaitheach Trento, a dhéantar ag úsáid bainne ó bha a itheann foráiste, agus nach bhfuil cead sadhlas de chineál ar bith a thabhairt dóibh le hithe ar feadh na bliana, incháilithe le haghaidh úsáid na mbandaí stionsalaithe speisialta “TRENTINGRANA”, ina bhfuil líne de rombais mhuileata atá scartha leis an bhfocal “TRENTINO”; sa lár, idir imlínte na sléibhte stílithe, tá an focal “TRENTINO” le feiceáil ina sheasamh i gceart agus bun os cionn.

Forlíontar an t-aitheantas tionscnaimh trí bhíthin bandaí stionsalaithe le greamú diosca cáiséine ar a bhfuil na focail “Grana Padano”, bliain an táirgthe agus cód alfa-uimhriúil lena gcuirtear gach roth cáise in iúl go soiléir.

Cáis “Grana Padano” a aibítear ar feadh 20 mí ar a laghad i ndiaidh í a mhúnlú laistigh den limistéar táirgthe agus ina bhfuil na cáilíochtaí uile seo a leanas, féadfar cur síos a dhéanamh uirthi mar “RISERVA” [“ardchaighdeán”]:

— aicmítear í mar “scelto sperlato” [“ardchaighdeán deimhnithe”];

— taos ina bhfuil gráin fhollasacha agus uigeacht a bhriseann go soiléir ina calóga feadh scoilteanna radúla;

— tá dath aonfhoirmeach bán nó dath an tuí uirthi;

— easpa bolaithe neamhghnácha;

— blas cumhra éadrom.

Taispeántar aicmiú sa chatagóir “Grana Padano” RISERVA leis an dara marc a bhrandáiltear ar thaobh an rotha cáise ar iarratas ó na hoibreoirí, i gcomhréir leis na rialacha céanna lena rialaítear greamú mharc an STFC.

Tá ciorcal sa mharc sin atá scoilte go trasnach sa lár ag banda mór atá teorannaithe le línte comhthreomhara uachtair agus íochtair; tá an focal “RISERVA” scríofa i gceannlitreacha i lár an bhanda sin. Tá an focal “OLTRE” scríofa i gceannlitreacha agus an uimhir “20” sa leath uachtair, agus an focal “MESI” scríofa i gceannlitreacha sa leath íochtair [rud a chiallaíonn “níos mó ná 20 mí”].

Caithfidh an lógó “Grana Padano” a bheith ar phacáistíocht na cáise a phacálann pacálaithe údaraithe.

Nuair a dhéantar iad a phriontáil ar an bpacáistíocht, tá gnéithe an mhairc oifigiúil lena bhfianaítear gur chomhlíon an táirge na ceanglais lena dtugtar údar le húsáid an tsonrúcháin cosanta tionscnaimh “Grana Padano”, mar a thuairiscítear ag tús phointe 3.6, beagán difriúil, sa mhéid is go bhfuil na litreacha “G” agus “P” ar iarraidh ó choirnéil uachtair agus íochtair an rombais. Taispeántar é seo ar dhath cúlra Pantone 109 C, sa chruth céanna leis an gcomhpháirt dhubh den dearadh ach beagán níos mó.

Is iad seo a leanas na paraiméadair chun an lógó a atáirgeadh ar phacáistíocht:

Eochair:

Tratto per nero comhpháirt dhubh Tratto per giallo comhpháirt bhuí Marchio completo marc iomlán

Maidir le pacáistíocht ina bhfuil cáis leis an STFC “Grana Padano” a chomhlíonann saintréithe an chineáil shonraigh TRENTINGRANA mar a thuairiscítear thuas, ní mór an íomhá seo a leanas a bheith ar an bpacáistíocht agus san ábhar fógraíochta comhfhreagrach:

Maidir leis na táirgí pacáistithe, nuair a bheidh comhlíonadh na gceanglas cáilíochta fíoraithe tríd an dara cigireacht cáilíochta, beidh na catagóirí breise seo a leanas infheidhme: “Grana Padano” RISERVA Oltre 20 Mesi agus “Grana Padano” RISERVA Oltre 24 Mesi [níos mó ná 24 mhí].

Ceadaítear sonraíocht an aosaithe iarbhír freisin ar phacáistíocht “Grana Padano” ó 12 mhí ar aghaidh.

Beidh an tsonraíocht sin roghnach, áfach. Má bhíonn sí le cur leis, ní mór an t-aosú a léiriú go haonfhoirmeach ar na pacáistí go léir, ag baint úsáid as an uimhriú cuí, i ndath buí ar dhath dubh, agus na focail “Oltre X mesi” (“níos mó ná X mhí ”) a chur leis.

Go sonrach, is iad seo a leanas na paraiméadair maidir le haosú a shonrú:

Ar an bpacáistíocht ina bhfuil cáis den chatagóir “Grana Padano” RISERVA Oltre 20 Mesi, déantar an lógó a bhrandáiltear ar na cáiseanna sin a atáirgeadh chomh maith leis an lógó “Grana Padano” mar a thuairiscítear thuas.

Tá an lógó atá i gceist comhdhéanta den mhéid seo a leanas: ciorcal atá scoilte go trasnach ag banda mór atá teorannaithe le línte comhthreomhara uachtair agus íochtair; tá an focal “RISERVA” scríofa i gceannlitreacha i lár an bhanda sin. Tá an focal “OLTRE” scríofa i gceannlitreacha sa leath uachtair, agus an uimhir “20” agus an focal “MESI” scríofa i gceannlitreacha sa leath íochtair.

Tá an dearadh ar dhath an óir ar chúlra dubh sa chruth céanna leis an gcomhpháirt óir den dearadh ach tá sé beagán níos mó.

Is iad seo a leanas na paraiméadair chun an lógó lena mbaineann a atáirgeadh ar phacáistíocht:

Eochair:

C Cian M Maigeanta Y Buí Eochair Dath na heochrach (dubh) (Si veda a sotto) (Féach thíos) Posizione Socruithe

Ceadaítear an t-aosú iarbhír ó 24 mí ar aghaidh a shonrú ar phacáistíocht cháis “Grana Padano” a raibh an lógó “RISERVA - Oltre 20 Mesi” brandáilte uirthi roimhe seo.

Beidh an tsonraíocht sin roghnach, áfach. Má bhíonn sí le cur leis, ní mór an t-aosú a léiriú go haonfhoirmeach ar na pacáistí go léir, ag baint úsáid as an lógó cuí, amhail an lógó a thuairiscítear thuas le haghaidh “RISERVA - Oltre 20 Mesi”, ach go bhfuil sé scríofa i ndath dubh ar chúlra ar dhath an óir.

Go sonrach, leagtar amach thíos na paraiméadair chun an lógó sonrach atá i gceist a atáirgeadh:

Eochair:

C Cian M Maigeanta Y Buí Eochair Dath na heochrach (dubh) (Si veda a sotto) (Féach thíos) Posizione Socruithe

Mar atá i gcás na cáise sa chatagóir “RISERVA - OLTRE 20 MESI”, ní mór an lógó “Grana Padano” mar a thuairiscítear thuas a atáirgeadh ar an bpacáistíocht ar a bhfuil an lógó seo chomh maith.

Leanfaidh na lógónna maidir le haosú an tsraith a léirítear go soiléir sa léaráid seo a leanas:

Eochair:

Sviluppo loghi stagionatura Sraith na lógónna maidir le haosú

4. Sainmhíniú gonta ar an limistéar geografach

Cuimsítear sa limistéar ina ndéantar cáis an STFC “Grana Padano” a tháirgeadh agus a ghrátáil críoch na gcúigí Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi, Mantova ar bhruach clé na Pó, Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza, Bologna ar dheis Reno, Ferrara, Forlìena, Piacenza, Ravenna agus Rimini, chomh maith leis na bardais seo a leanas i gcúige Bolzano: Anterivo, Lauregno, Proves, Senale-S. Felice agus Trodena.

5. Baint leis an limistéar geografach

Tá an limistéar táirgthe le haghaidh an STFC “Grana Padano” mar an gcéanna den chuid is mó le réigiún Ghleann na Pó, is é sin limistéar geografach ghrinneall na Pó, a bhfuil ithreacha tuilemhá gláracha agus dobharoighreacha, dá soláthraítear go leor uisce, ina sainghnéithe ann: tá an limistéar sin ar cheann de na limistéir is torthúla ar domhan agus tá sé i measc na limistéar is oiriúnaí chun foráiste a fhás.

Go sonrach, tá na saintréithe ithreach sin, mar aon le miocraeráid an limistéir, go maith chun arbhar Indiach a tháirgeadh, arb é an bunfhoráiste é do na ba a bhfuil a mbainne beartaithe don STFC “Grana Padano”, toisc gur féidir le suas le 50 % den ábhar tirim a shlogtar a bheith ann.

Mar thoradh ar mhíntíriú agus uisciú Ghleann na Po ón 11ú haois i leith tá forbairt áitiúil á dhéanamh ar thógáil beostoic. De bhrí go raibh cainníochtaí suntasacha bainne ar fáil mar thoradh air sin, a bhí sa bhreis ar riachtanais laethúla dhaonra na tuaithe, spreagadh an gá le cáis a mhaireann a dhéanamh as. Fiú sa lá atá inniu ann, is gné riachtanach é an soláthar mór foráiste áitiúil, go háirithe arbhar Indiach, atá nasctha leis an soláthar ollmhór uisce, chun tógáil beostoic agus an soláthar bainne a thagann as sin a chaomhnú.

Féadfar sainiúlacht an STFC “Grana Padano” a chur síos do na gnéithe seo a leanas:

— méid agus meáchan na rothaí cáise,

— an mhoirfeolaíocht ar leith a bhaineann leis an taos, nasctha le teicníc an táirgthe, arb é is sainghné di uigeacht ghráinneach arb í is cúis leis an ngnáthchlaonadh atá inti briseadh ina calóga,

— dath bán nó dath tuí an taois, ar a bhfuil blas éadrom agus óna bhfuil boladh cumhra, mar gheall ar úsáid fhorleathan arbhair Indiaigh chéiriúil i réim bhia an eallaigh go bunúsach,

— cion uisce agus saille atá cosúil a bheag nó a mhór leis an gcion próitéine,

— ardleibhéal daonscaoilte nádúrtha na bpróitéiní ina bpeaptón, ina bpeiptíd agus ina n-aimíonaigéid shaora,

— oiriúnacht le haghaidh aibiú fada, níos faide ná 20 mí fiú.

Féadfar an nasc cúisíoch idir an STFC “Grana Padano” agus a limistéar tionscnaimh a chur síos do na gnéithe seo a leanas:

— An acmhainn maidir le harduisciú atá ag Gleann na Pó agus infhaighteacht foráiste mar thoradh air sin, lena n-áirítear arbhar Indiach céiriúil den chuid is mó, atá freagrach as saintréithe sonracha dhath bán nó dhath tuí, bhlas agus bholadh an taois. Go deimhin, is é an toradh díreach ar arbhar Indiach nó sadhlas céiriúil arbhair Indiaigh a úsáid nach gcuimsítear an oiread dathán amhail carotéin, antóiciaininí agus clóraifill sa réim bhia is a chuimseofaí dá mbainfí úsáid as réim bhia atá bunaithe ar fhéar ilspeiceas nó speicis foráiste ghlais. Sin tionchar díreach de chuid an tsadhlais;

— Úsáid bainne amh, a bhfuil sé d’éifeacht aige go gcuimsítear sa phróiseas déanta cáise gnáthbhaictéir aigéid lachtaigh de chuid an limistéir;

— Úsáid a bhaint as tús gabhála leanúnach nádúrtha meidhg, lena gcruthaítear nasc micribhitheolaíoch gan bhriseadh leis an limistéar táirgthe. Go deimhin, is ionann an bainne a ndéantar meadhg de, agus dá bhrí sin a ndéantar tús gabhála leanúnach meidhg de, agus an nasc sa slabhra lena nasctar an próiseas déanta cáise leis an limistéar táirgthe agus cinntítear leis freisin go gcuimsítear gnáthbhaictéir aigéid lachtaigh an limistéir thionscnaimh ann, rud a thugann a príomhthréithe speisialta do cháis an STFC “Grana Padano”. Soláthraíonn an déantóir cáise a raibh tábhacht lárnach bhunúsach ag baint leis i gcónaí i dtáirgeadh an STFC “Grana Padano” an nasc cúiseach freisin idir saintréithe an táirge agus a limistéar tionscnaimh. Fiú sa lá atá inniu ann, cuirtear an tasc maidir le bainne a thiontú ina STFC “Grana Padano” faoi chúram déantóirí cáise seachas faoi chúram teicneoirí nó eolaithe.

Tagairt d’fhoilsiú na sonraíochta táirge

Tá fáil ar théacs iomlán na sonraíochta táirge ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

nó, tá fáil air freisin, de rogha air sin:

dul díreach chuig leathanach baile na hAireachta um Beartas Talmhaíochta, Bia agus Foraoiseachta (www.politicheagricole.it) agus cliceáil ar “Qualità e sicurezza” (ar thaobh na láimhe deise ag barr an scáileáin) agus ansin ar “Disciplinari di Produzione all’esame dell’UE”.

(1) IO L 179, 19.6.2014, lch. 17.